

***ภาพข่าวประชาสัมพันธ์***

**“มูลนิธิชัยพัฒนา” ส่งมอบ “ห้องคัดกรองและห้องตรวจหาเชื้อ” พัฒนาโดย “เอสซีจี”**

**ให้ รพ.ธรรมศาสตร์เฉลิมพระเกียรติ เพื่อปกป้องบุคลากรการแพทย์จากโควิด -19**

**มูลนิธิชัยพัฒนา** โดย **ดร.สุเมธ ตันติเวชกุล กรรมการและเลขาธิการมูลนิธิชัยพัฒนา** เป็นประธานในพิธีส่งมอบ **“นวัตกรรมห้องคัดกรองและห้องตรวจหาเชื้อ” (Modular Screening & Swab Unit)** ให้แก่ รพ.ธรรมศาสตร์เฉลิมพระเกียรติ จ.ปทุมธานีโดยมี **ศ.ดร.สุรพล นิติไกรพจน์ ประธานกรรมการบริหาร รพ.** และ **รศ.เกศินี วิฑูรชาติ อธิการบดี ม.ธรรมศาสตร์** เป็นตัวแทนรับมอบ พร้อมด้วย **นายรุ่งโรจน์ รังสิโยภาส กรรมการผู้จัดการใหญ่ เอสซีจี** **นายนิธิ ภัทรโชค กรรมการผู้จัดการใหญ่ ธุรกิจซีเมนต์และผลิตภัณฑ์ก่อสร้าง เอสซีจี** **นายพรวุฒิ สารสิน ประธานกรรมการ บริษัท ไทยน้ำทิพย์ จำกัด** และ **นายยืนยง โอภากุล กรรมการ บริษัท คาราบาวกรุ๊ป จำกัด (มหาชน)** ร่วมในพิธีโดยนวัตกรรมดังกล่าว **สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี** พระราชทานพระราชานุญาตให้มูลนิธิชัยพัฒนาใช้งบประมาณจาก “กองทุนชัยพัฒนาสู้ภัยโควิด 19 ฯ” จัดสร้างและพระราชทานเพื่อเป็นประโยชน์แก่โรงพยาบาลที่มีความต้องการ

ทั้งนี้ ห้องคัดกรองและห้องตรวจเชื้อดังกล่าว เป็นเทคโนโลยีและนวัตกรรมของ SCG HEIM และ Living Solution โดยเอสซีจี ประกอบด้วยห้องตรวจคัดกรอง (Modular Screening Unit) ใช้ภายนอกอาคาร แบบมาตรฐาน ขนาด 3 ห้อง และห้องตรวจหาเชื้อ (Modular Swab Unit) ใช้ภายนอกอาคาร แบบมาตรฐาน ขนาด 3 ห้อง ซึ่งสามารถรองรับจำนวนผู้ที่เข้ามาตรวจคัดกรองและตรวจหาเชื้อได้เป็นอย่างดี อีกทั้งใช้เวลาติดตั้งเพียง 3 วัน ทำให้สามารถรับมือสถานการณ์การแพร่ระบาดของโควิด-19 ได้อย่างทันท่วงที และช่วยลดโอกาสในการติดเชื้อของบุคลากรทางการแพทย์และผู้เข้ารับการตรวจ ทั้งยังสร้างความปลอดภัยให้แก่ผู้ป่วยอื่น ๆ นอกจากนี้ โรงพยาบาลยังสามารถนำนวัตกรรมดังกล่าวไปใช้ประโยชน์ในการดูแลผู้ป่วยโรคระบบทางเดินหายใจอื่น ๆ ในอนาคตได้อีกด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*